Folketing
2002-05-03

Som led i finanslovaftalen for 2002 mellem regeringen og Dansk Folkeparti er der nedsat et embedsmandsudvalg, som senest 1. september 2002 skal undersøge mulighederne for, at lønmodtagerne kan få udbetalt ikke hævede feriepenge ved ferieårets udgang. De uhævede feriepenge, som udgør 0,5 pct. af den samlede feriebetaling, er penge, som et vist antal lønmodtagere hvert år af den ene eller den anden grund ikke får hævet inden ferieårets udløb. Forslagsstillerne ønsker imidlertid at udvide kommissoriet for udvalget væsentligt til også at skulle redegøre for, hvordan der kan ske en grundlæggende ændring af hele feriesystemet, f.eks. således, at renterne af feriepengene i så høj grad som muligt ender i lønmodtagernes lommer. Grundlæggende ændringer i feriesystemet har senest været genstand for meget omfattende overvejelser i forbindelse med Ferieudvalgets betænkning nr. 1375 fra 1999, som danner baggrund for den nye ferielov, der blev vedtaget i maj 2000 af et meget bredt flertal i Folketinget, også med stemmer fra De Radikale. Det kan derfor undre, at forslagsstillerne mindre end 2 år efter denne lovrevision nu igen finder behov for et omfattende udvalgsarbejde.